Շատ կարևոր փոփոխություն է նաև արդարադատության խորհրդի ձևավորման և կազմի վերաբերյալ սահմանադրական փոփոխությունը: Գործող Սահմանադրության 94.1-րդ հոդվածը սահմանում է. «Սահմանադրությամբ և օրենքով սահմանված կարգով ձևավորվում և գործում է արդարադատության խորհուրդը: Արդարադատության խորհրդի կազմի մեջ մտնում են Հայաստանի Հանրապետության դատավորների ընդհանուր ժողովի կողմից գաղտնի քվեարկությամբ, հինգ տարի ժամկետով, օրենքով սահմանված կարգով ընտրված ինը դատավորներ, Հանրապետության Նախագահի և Ազգային ժողովի կողմից նշանակված երկուական իրավաբան-գիտնականներ: Արդարադատության խորհրդի նիստերը վարում է վճռաբեկ դատարանի նախագահը՝ առանց քվեարկության իրավունքի»։ Նախկինում արդարադատության խորհրդի կազմի մեջ մտնում էին ՀՀ Նախագահի կողմից հինգ տարի ժամկետով նշանակվող տասնչորս անդամ, որոնցից երկուսը՝ իրավաբան գիտնական, ինը՝ դատավոր, երեքը՝ դատախազ: Արդարադատության խորհուրդը գլխավորում էր ՀՀ Նախագահը, իսկ խորհրդի փոխնախագահներ էին հանդիսանում արդարադատության նախարարը և գլխավոր դատախազը: Նկատելի է, որ արդարադատության խորհրդի կազմից դուրս են մնացել ՀՀ Նախագահը, արդարադատության նախարարը, գլխավոր դատախազը և դատախազ անդամները: Սա բավական դրական փոփոխություն է և իմ կարծիքով նպաստելու է մեր երկրում արդարադատության իրականացման անկախության սկզբունքի զարգացմանը: